(מספר פנימי: 541568)

הכנסת התשע-עשרה

**יוזמים: חברי הכנסת** **איתן כבל**

**מירי רגב**

**דב ליפמן**

**רונן הופמן**

**אלעזר שטרן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  פ/2004/19

הצעת חוק התקשורת (בזק ושידורים) (תיקון – עסקה לרכישת שירות של צד שלישי ומסירת פרטי זיהוי למנוי), התשע"ד–2013

|  |  |  |  |  |  |
| --- | --- | --- | --- | --- | --- |
| תיקון סעיף 5 | 1. | בחוק התקשורת (בזק ושידורים), התשמ"ב–1982[[1]](#footnote-2) (להלן – החוק העיקרי), בסעיף 5 – | | | |
|  |  | (1) בסעיף קטן (א), בהגדרה "בעל רישיון אחר", במקום "ו-(ז)" יבוא "(ז) ו-(י)"; | | | |
|  |  | (2) אחרי סעיף קטן (ט) יבוא: | | | |
|  |  |  | "(י) בעל רישיון רדיו טלפון נייד לא יספק למנוי שירות של צד שלישי שהמנוי לא ביקש במפורש לקבלו; יראו שירות של צד שלישי כשירות שנתבקש במפורש אם התקיימו כל אלה: | | |
|  |  |  |  | (1) בעל הרישיון וידא שמבקש השירות הוא בגיר; | |
|  |  |  |  | (2) בעל הרישיון הבהיר למנוי, בשפה מובנת, לפני ההתקשרות, את מהות השירות ואת היותו כרוך בתשלום; | |
|  |  |  |  | (3) המנוי מסר לבעל הרישיון לפחות שניים מהפרטים האלה: | |
|  |  |  |  |  | (א) מספר הטלפון שלו, שביחס אליו ביקש את השירות; |
|  |  |  |  |  | (ב) מספר תעודת הזהות שלו; |
|  |  |  |  |  | (ג) מספר דרכון בתוקף שלו. |
|  |  |  | בסעיף קטן זה, "שירות של צד שלישי" – שירות שמסופק על ידי מי שאיננו בעל רישיון אחר באמצעות רשת בזק ציבורית של בעל הרישיון רדיו טלפון נייד, ושהחיוב עבורו נעשה באמצעות התשלום של המנוי לבעל רישיון רדיו טלפון נייד. | | |
|  |  |  | (יא) בעת התקשרות בהסכם למתן שירות למנוי או בעת שינוי בתנאיו, ימסור נציג בעל הרישיון שנתן את השירות למנוי, אף ללא בקשה ממנו, פרטים אלה: שמו המלא של הנציג, הצוות והמחלקה אליהם הוא משתייך ומספר סימוכין של הפנייה." | | |

דברי הסבר

מטרת הצעת החוק היא לשים קץ לתופעה של נותני שירותים (שירות תוכן ואחרים) הגובים תשלום באמצעות חשבון הטלפון החודשי של מנויי חברות הסלולר, לאחר שהמנוי הביע את הסכמתו למתן השירות בדרך של מסירת מספר הטלפון שלו בלבד, אך בלי שמסר לנותן השירות כל אמצעי תשלום. כאשר מתן השירות מתבסס על מסירת מספר הטלפון בלבד, אין לחברת הסלולר דרך לוודא כי מי שנרשם לשירות הוא בגיר, כי הוא ידע את תנאי השירות ומהותו ואת העובדה שהשירות כרוך בתשלום.

הצעת החוק נועדה גם ליצור מחויבות של נציגי בעל הרישיון לעסקה ששינו או סיפקו על ידי מסירת פרטים מזהים למנוי של נציג השירות ומספר סימוכין של הפנייה.

בהתאם לכך, מוצע לתקן את סעיף 5 לחוק התקשורת (בזק ושידורים), התשמ"ב–1982, כך שהתנאי המצוי כיום ברישיון של חברות הסלולר (רישיון כללי למתן שירותי רדיו טלפון נייד), יעוגן בחוק, כך שחברות הסלולר לא יאפשרו מתן שירות על ידי צד שלישי אשר מספק את השירות דרך הרשת שלהן וגובה את התשלום דרך חשבונות הטלפון, בלי שהמנוי ביקש זאת במפורש. הוראה זו לא תחול על בעל רישיון אחר (למשל חברת סלולר אחרת) שהרי מטבע הדברים השירות הבסיסי שניתן על ידי חברות הסלולר מחייב קישוריות ושימוש הדדי ברשתות השונות. החידוש בהצעת החוק הוא קביעה של תנאי מינימום להיותה של בקשת מנוי לקבלת שירות מידי צד שלישי "מפורשת". לפי המוצע, נדרש כי המבקש יהיה בגיר, וכי באחריותה של חברת הסלולר לוודא זאת, למשל באמצעות חיוב ברישום מספר תעודת הזהות של המנוי בעת הצטרפותו לשירות. כן מוצע, כי טרם ההצטרפות לשירות תחויב החברה הסלולרית לוודא כי מהות השירות והעובדה כי הוא כרוך בתשלום, הובהרו היטב למנוי. מהתיקון המוצע עולה כי הסכמה למתן שירות שמובעת באמצעות רישום מספר טלפון בלבד לא תיחשב הסכמה או בקשה מפורשת, וכי לצורך הסכמה מפורשת יידרש פרט נוסף שהוא רישום מספר תעודת הזהות או מספר הדרכון של המנוי, טרם הרישום לשירות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ' בטבת התשע"ד – 23.12.13

1. ס"ח התשמ"ב, עמ' 218. [↑](#footnote-ref-2)